***Какво е текст? Видове текст. Как се изважда информация от текст?***

🎯 Важно! Първите 6–7 въпроса на НВО по БЕЛ са свързани с темата на този урок. Тези въпроси носят около 10 точки – не ги изпускай!

***📌 Какво е текст?***

* Това е завършено съобщение – писмено или устно, което предава информация от един човек към друг.
* Текстът има тема – това е основното, за което се говори.
* Той може да има и подтеми – малки части от темата, свързани с нея и представени в отделни абзаци.

Понякога на НВО питат: Как е осъществена свързаността между изреченията? Ето няколко начина:

* Повторение: повторение на важна дума (пример: българският език... езикът...).
* Заместване: с местоимения (той, тя, то, този...) или синоними.
* Сродни думи: думи от един и същи корен (например: училище, ученик, обучение).
* Изпуснат подлог: в две изречения подлогът може да се пропусне, ако е един и същ.
* Членуване и словоред също помагат за яснотата.

***📌 Видове текст според сферата на общуване***

🗣 Разговорен текст

Използва се в ежедневното общуване – с приятели, семейство, познати. Разговорите в книги между героите не са истински разговорен текст, защото са измислени. Но приличат на такъв. Те са част от художествените текстове. Разговорен текст не може да се падне на НВО.

🔬 Научен текст

Използва се, когато искаме да предадем точна и ясна информация – в учебници, статии, доклади. Основната му цел: да информира. В него има термини – това са специфични думи от дадена наука. Ако има такива термини, то текстът е научен.

📰 Медиен (публицистичен) текст

Използва се в новини, статии, репортажи – вестници, телевизия, интернет. Основната му цел: да информира и въздейства. Обикновено информира за важно събитие. Понякога използва: реторични въпроси, повторения, силно въздействащ език, синоними

📖 Художествен текст

Това са текстове от литературни произведения – разкази, стихотворения, романи. Основната му цел: да въздейства емоционално, да създава образи чрез думите. Съдържа измислени (фикционални) герои и събития. Използва богат език и изразни средства. /не се е падал на НВО досега/

***📌 Извличане на информация от текст***

Какво означава „*извличане на информация*“? Това значи да прочетеш един текст (или текст + таблица) и да разбереш ясно какво се казва в него. Търсят се точни факти, връзки между тях, както и думи или изрази, които могат да се заменят с други (синоним, антоним, обяснение и др.).

**Формат на изпита – какво да очакваш?**

Прочиташ текст – обикновено научен, информационен или биографичен (не е художествен). Може да има таблица, картинка, диаграма или втори текст с допълнителна информация – трябва да се сравняват двата източника. След това отговаряш на въпроси с 4 възможни отговора.

**ВАЖНО**: Винаги има поне 2 източника на информация

* Основен текст
* Допълнителен елемент – таблица, биография, данни, инфографика и др.

**Въпросите на НВО проверяват:**

| **Вид въпрос** | **Какво се изисква** | **Пример** |
| --- | --- | --- |
| **Тема на текста** | Да определиш за какво основно се говори | *„Коя е темата?“* (всеки тест) |
| **Вярно/невярно твърдение** | Да прецениш дали изречението отговаря на текста | *„Кое твърдение е вярно/не е вярно?“* |
| **Информация от два източника** | Да сравниш текст и таблица | *„Кое присъства и в двете?“* |
| **Причинно-следствена връзка** | Да разбереш кое е причинило нещо или какво е станало след него | *„Какво подтиква героя?“* |
| **Синоним/антоним/обяснение** | Да замениш дума или разпознаеш смисъл | *„Кой е синоним на…?“*, *„Значение на дума“* |

и така…. Първите 10 точки от изпита са си твои. Няма нужда да гадаеш, няма нужда да се притесняваш. Тук не се търси кой знае какво – просто да можеш да четеш внимателно и да откриваш точната информация. Питат те какъв е текстът – научен, медиен или нещо друго. Питат те каква е темата – не какво ти беше най-интересно, а за какво всъщност става дума. Може да ти покажат определен абзац – обърни внимание кой по ред е, брой точно, не отгоре-отгоре. Ще те попитат кое твърдение е вярно според текста, според таблицата или според някой герой – не разчитай на спомени, а се върни и намери къде точно се казва това. Понякога отговорът е буквално изречението от текста, понякога трябва да го разбереш малко по-дълбоко, но винаги е там. Не бързай! Просто се върни и потвърди. Ако го правиш така, още в началото на изпита можеш да си осигуриш преднина и увереност. А когато имаш добър старт, всичко нататък става по-лесно.